b"\n_START_ARTICLE_\nPaul Erd\xc5\x91s\n_START_SECTION_\n\xc5\xbdivljenje\n_START_PARAGRAPH_\nErd\xc5\x91s je bil tretji otrok Anne in Lajosa Erd\xc5\x91sa. Druga dva otroka sta umrla pri treh in petih letih, tako da je odra\xc5\xa1\xc4\x8dal kot edinec. Oba star\xc5\xa1a sta bila matematika judovskega rodu. Erd\xc5\x91s je bil \xc4\x8dude\xc5\xbeni otrok in kmalu je pokazal svojo veliko nadarjenost za matematiko. Pri svojih treh letih je znal zra\xc4\x8dunati koliko sekund so \xc5\xbeiveli dru\xc5\xbeinski prijatelji. \xc5\xbde zelo zgodaj si je zamislil negativna \xc5\xa1tevila._NEWLINE_Imel je na stotine sodelavcev in se je ukvarjal s problemi na podro\xc4\x8dju kombinatorike, teorije grafov, matemati\xc4\x8dne analize, teorije pribli\xc5\xbekov, teorije mno\xc5\xbeic in teorije verjetnosti. Doktoriral je leta 1934 s podro\xc4\x8dja aritmeti\xc4\x8dnih vrst pod mentorstvom Fej\xc3\xa9rja. Zaradi nara\xc5\xa1\xc4\x8dajo\xc4\x8dega antisemitizma se je istega leta preselil v Manchester v Anglijo, kjer je bil gostujo\xc4\x8di predavatelj. Leta 1938 je sprejel slu\xc5\xbebo v ZDA na Univerzi Princeton. V tem \xc4\x8dasu je za\xc4\x8del \xc5\xbeiveti po univerzitetnih sredi\xc5\xa1\xc4\x8dih in to navado je ohranil do smrti._NEWLINE_Lastnina mu je pomenila zelo malo in je ve\xc4\x8dino svojih stvari lahko zlo\xc5\xbeil v kov\xc4\x8dek, kakor je narekovalo njegovo potujo\xc4\x8de \xc5\xbeivljenje. Nagrade in druge zaslu\xc5\xbeke je v splo\xc5\xa1nem podaril ljudem v stiski ali zaradi razli\xc4\x8dnih vrednih razlogov. Ve\xc4\x8dino \xc5\xbeivljenja je pre\xc5\xbeivel nomadsko, in je potoval med znanstvenimi konferencami in domovi sodelavcev po vsem svetu. Prikazal se je na vratih in najavil, da je\xc2\xa0\xc2\xbbpripravljen za razmi\xc5\xa1ljanje\xc2\xab, in ostal dovolj \xc4\x8dasa, da je lahko prispeval k ve\xc4\x8d \xc4\x8dlankom, nekaj dni kasneje pa je od\xc5\xa1el drugam. Velikokrat je vpra\xc5\xa1al trenutnega sodelavca koga naj naslednjega obi\xc5\xa1\xc4\x8de. Njegov \xc5\xbeivljenjski slog so hudomu\xc5\xa1no primerjali s pre\xc4\x8dkanjem povezanega seznama._NEWLINE_Pil je veliko kave, po letu 1971 pa je za\xc4\x8del jemati tudi amfetamine, navkljub zaskrbljenosti svojih prijateljev. Graham je z njim celo stavil 500$, da mesec dni ne bo mogel nehati jemati droge. Erd\xc5\x91s je dobil stavo, vendar se je prito\xc5\xbeeval, ker se je zaradi tega upo\xc4\x8dasnilo njegovo matemati\xc4\x8dno delo:\xc2\xa0\xc2\xbbPrej, ko sem pogledal na kos praznega papirja, sem imel vse polno zamisli. Sedaj pa je vse kar vidim le prazen kos papirja.\xc2\xab\xc2\xa0Po dobljeni stavi je nadaljeval z jemanjem droge._NEWLINE_Prek svojega zna\xc4\x8dilnega besednjaka je govoril o\xc2\xa0\xc2\xbbKnjigi\xc2\xab, nami\xc5\xa1ljeni knjigi, v katero je bog zapisal najbolj\xc5\xa1e in najbolj li\xc4\x8dne dokaze matemati\xc4\x8dnih izrekov. V predavanju je leta 1985 dejal:\xc2\xa0\xc2\xbbNi vam treba verovati v boga, vendar bi morali verjeti v Knjigo.\xc2\xab\xc2\xa0Sam je dvomil o obstoju boga in ga je imenoval\xc2\xa0\xc2\xbbVrhovni fa\xc5\xa1ist (VF)\xc2\xab\xc2\xa0VF je obto\xc5\xbeil skrivanja njegovih nogavic in mad\xc5\xbearskih potnih listov, ter tega, da dr\xc5\xbei najelegantnej\xc5\xa1e matemati\xc4\x8dne dokaza zase. Ko je videl \xc5\xa1e posebej lep matemati\xc4\x8dni dokaz, je izjavil:\xc2\xa0\xc2\xbbTa je iz Knjige!\xc2\xab._NEWLINE_Drugi elementi njegovega besednjaka so bili tudi: otroci so bili epsiloni, ker je v matematiki in \xc5\xa1e posebej v infinitezimalnem ra\xc4\x8dunu poljubno majhna pozitivna koli\xc4\x8dina obi\xc4\x8dajno ozna\xc4\x8dena z \xce\xb5; \xc5\xbeenske so bile\xc2\xa0\xc2\xbb\xc5\xa1efinje\xc2\xab; mo\xc5\xa1ki\xc2\xa0\xc2\xbbsu\xc5\xbenji\xc2\xab; ljudje, ki niso ve\xc4\x8d delali v matematiki, so\xc2\xa0\xc2\xbbumrli\xc2\xab; ljudje, ki so umrli, so\xc2\xa0\xc2\xbbod\xc5\xa1li\xc2\xab; alkoholne pija\xc4\x8de so bile\xc2\xa0\xc2\xbbstrup\xc2\xab; glasba je bila\xc2\xa0\xc2\xbbhrup\xc2\xab; poro\xc4\x8deni ljudje so bili\xc2\xa0\xc2\xbbujeti\xc2\xab; lo\xc4\x8deni ljudje so bili\xc2\xa0\xc2\xbbosvobojeni\xc2\xab\xc2\xa0in matemati\xc4\x8dna predavanja so bila\xc2\xa0\xc2\xbbpridige\xc2\xab. Vse dr\xc5\xbeave, ki so omejevale svobodo posamezniku in niso \xc5\xa1kodovale drugim, je ozna\xc4\x8dil kot imperialisti\xc4\x8dne in jih pisal z malo za\xc4\x8detnico. ZDA so bile na primer\xc2\xa0\xc2\xbbsamland\xc2\xab\xc2\xa0(po stricu Samu), Sovjetska zveza je bila\xc2\xa0\xc2\xbbjosipdom\xc2\xab\xc2\xa0(joedom) (po Stalinu), Izrael pa je bil\xc2\xa0\xc2\xbbizrael\xc2\xab._NEWLINE_Med McCarthyjevo protikomunisti\xc4\x8dno gonjo vlada ZDA leta 1952 Erd\xc5\x91su, kot mad\xc5\xbearskemu dr\xc5\xbeavljanu, ni hotela podalj\xc5\xa1ati vstopne vize zaradi razlogov, ki jih niso nikoli v celoti pojasnili. Tedaj je pou\xc4\x8deval na Univerzi Notre Dame in lahko se je odlo\xc4\x8dil ostati v dr\xc5\xbeavi. Namesto tega je spakiral in od\xc5\xa1el, ter nekajkrat ponovno zaprosil za vstop. Vlada si je leta 1963 premislila, in ponovno je lahko obiskoval ter predaval na ameri\xc5\xa1kih univerzah._NEWLINE_Mad\xc5\xbearska je bila tedaj v sovjetski prevladi. \xc4\x8ceprav je okrnila svobodo svojim dr\xc5\xbeavljanov, so mu leta 1956 dovolili, da je lahko po mili volji vstopal ali izstopal iz nje. Leta 1973 je prostovoljno od\xc5\xa1el v izgnanstvo v znak na\xc4\x8delnega protesta proti dr\xc5\xbeavni politiki prepovedi vstopom Izraelcem._NEWLINE_V zadnjih desetletjih svojega \xc5\xbeivljenja je Erd\xc5\x91s prejel vsaj petnajst \xc4\x8dastnih doktoratov. Postal je \xc4\x8dlan akademij znanosti v osmih dr\xc5\xbeavah, vlju\xc4\x8dno z Ameri\xc5\xa1ko nacionalno akademijo znanosti in Kraljevo dru\xc5\xbebo Zdru\xc5\xbeenega kraljestva. Malo pred smrtjo se je odpovedal \xc4\x8dastnemu nazivu Univerze v Waterlooju, saj je menil da gre za pristransko ravnanje do svojih tovari\xc5\xa1ev. Umrl je 'dejaven' zaradi sr\xc4\x8dne kapi med konferenco. Nikoli se ni poro\xc4\x8dil in ni imel otrok.\n_START_SECTION_\nMatemati\xc4\x8dno delo\n_START_PARAGRAPH_\nPosledica Ramseyevega izreka je rezultat, ki sta ga Erd\xc5\x91s in Szekeres objavila leta 1935. Za dan celi n obstaja tak\xc5\xa1en celi N = N(n), da vsaka mno\xc5\xbeica N mno\xc5\xbeic na ravnini, ki niso 3 hkrati na isti premici, vsebuje n to\xc4\x8dk, ki dolo\xc4\x8dajo konveksni n-kotnik._NEWLINE_Erd\xc5\x91s je prejel Colovo nagrado za algebro (glej Selberg). Ob njegovi smrti je v dnevniku Washington Post C. Krauthammer zapisal besede, ki prikazujejo Erd\xc5\x91sa predvsem kot \xc4\x8dloveka, njegovega matemati\xc4\x8dnega dela pa se ne dotika podrobneje.\xc2\xa0\xc2\xbb'Od\xc5\xa1el' je eden najbolj nenavadnih duhov na\xc5\xa1ega \xc4\x8dasa, izredno nadarjen in plodovit matematik. Izraz 'od\xc5\xa1el' je uporabljal Erd\xc5\x91s v smislu preminul. Besedica 'umrl' mu je pomenila, da je oseba prenehala delati matematiko. V tem smislu Erd\xc5\x91s ni umrl, saj je delal matematiko do dne, ko je v 84. letu starosti preminul...\xc2\xab\xc2\xa0"